钦定古今图书集成/明伦汇编/官常典/第459卷 > 朱伺
## 钦定古今图书集成/明伦汇编/官常典/第459卷 > 朱伺

按《晋书》本传，“伺字仲文，安陆人。少为吴牙门将陶丹
给使。吴平，内徙江夏。伺有武勇而讷口，不知书，为郡
将督，见乡里士大夫，揖称名而已。及为将，遂以谦恭
称。张昌之逆，太守弓钦走滠口，伺与同辈郴宝、布兴
合众讨之，不克，乃与钦奔武昌。后更率部党攻灭之。
转骑部曲督，加绥夷都尉。伺部曲等以诸县附昌，惟”
本部倡义讨逆，逆顺有嫌，求别立县，因此遂割安陆
东界为滠阳县而贯焉。其后陈敏作乱，陶侃时镇江
夏，以伺能水战，晓作舟舰，乃遣作大舰，署为左甄，据
江口摧破敏前锋。敏弟恢称荆州刺史，在武昌。侃率
伺及诸军进讨，破之。敏、恢既平伺，以功封亭侯，领骑
督。时西阳夷贼抄掠江夏，太守杨珉每请督将议距
贼之计，伺独不言。珉曰：“朱将军何以不言？”伺答曰：“诸
人以舌击贼，伺惟以力耳。”珉又问：“将军前后击贼，何
以每得胜耶？”伺曰：“两敌共对，惟当忍之。彼不能忍，我
能忍，是以胜耳。”珉大笑。永嘉中，石勒破江夏，伺与杨
珉走夏口。及陶侃来戍夏口，伺依之，加明威将军。随
侃讨杜弢，有殊功。语在《侃传》。夏口之战，伺用铁面自
卫，以弩的射贼大帅数人，皆杀之。贼挽船上岸，于水
边作阵，伺逐水上下以邀之，箭中其胫，气色不变。诸
军寻至，贼溃，追击之，皆弃船投水，死者大半。贼夜还
长沙，伺追至蒲圻，不及而反。加威远将军，赤幢曲盖。
建兴中，陈声率诸无赖二千馀家断江抄掠，侃遣伺
为督护讨声。声众虽少，伺容之不击，求遣弟诣侃降，
伺外许之。及声去，伺乃遣劲勇要声弟斩之，潜军袭
声。声正旦并出祭祀饮食。伺军入其门方觉，声将阎
晋、郑进皆死战，伺军人多伤，乃还营。声东走保董城，
伺又率诸军围守之。遂重柴绕城作高橹，以劲弩下
射之，又断其水道。城中无水，杀牛饮血。阎“晋，声妇弟
也”，乃斩声首出降。又以平蜀贼袭高之功，加伺广威
将军，领竟陵内史。时王敦欲用从弟廙代侃为荆州，
侃故将郑攀、马儁等乞侃于敦，敦不许。攀等以侃始
灭大贼，人皆乐附，又以廙忌戾难事，谋共距之。遂屯
结涢口，遣使告伺，伺外许之，而称疾不赴。攀等遂进
距廙。既而士众疑阻，复散还横桑口，欲入杜曾。时朱
轨、赵诱、李桓率众将击之，攀等惧诛，以司马孙景造
谋距廙，因斩之，降轨等。廙将西出，遣长史刘浚留镇
扬口垒。时杜曾请讨第五猗于襄阳，伺谓廙曰：“曾是
猾贼，外示西还以疑众心，欲诱引官军使西，然后兼
道袭扬口耳。宜大部分，未可便西。”廙性矜厉自用，兼
以伺老怯难信，遂西行。曾等果驰还，廙乃遣伺归，裁
至垒，即为曾等所围。刘浚以垒北门危，欲令伺守之。
或说浚云：“伺与郑攀同者。”乃转守南门。贼知之，攻其
北门。时郑攀党马儁等亦来攻垒，儁妻子先在垒内或请皮其面以示之。伺曰：“杀其妻子，未能解围，但益
其怒耳。”乃止。伺常所调弩，忽噤不发，伺甚恶之。及贼
攻陷北门，伺被伤，退入船。初浚开诸船底，以木掩之，
名为船械。伺既入，贼举鋋摘伺，伺逆接，得鋋，反以摘
贼。贼走上船屋，大唤云：“贼帅在此！”伺从船底沉行五
十步，乃免。遇医疗，创小差。杜曾遣说伺云：“马儁等感
卿恩，妻孥得活，尽以卿家外内百口付儁，儁已尽心
收视，卿可来也。”伺答曰：“贼无白首者，今吾年六十馀，
不能复与卿作贼。吾死当归南，妻子付汝。”乃还甑山。
时王廙与李桓、杜曾相持，累战甑山下，军士数惊唤，
云“贼欲至。”伺惊创而卒，因葬甑山。